КъБР-м и цIыхубэ тхакIуэ ШэджыхьэщIэ Хьэмыщэ и махуэ
Къэбэрдей-Балъкъэрым и цIыхубэ тхакIуэ ШэджыхьэщIэ Хьэмыщэ псэужатэмэ, нобэ и ныбжьыр илъэс 85-рэ ирикъунут.
ШэджыхьэщIэ Хьэмыщэ Тэрч щIыналъэм хыхьэ Урожайнэ къуажэм къыщалъхуащ. IэнатIэ зэмылIэужьыгъуэхэр абы ирихьэкIащ икIи дэтхэнэри иригъэфIэкIуэнымкIэ и гуащIэ емыблэжу, и пщэрылъыр нэгъэсауэ зэригъэзэщIэнум хущIэкъуу къекIуэкIащ.
Адыгэ литературэм и зыужьыныгъэм хэлъхьэныгъэшхуэ хуэзыщIа тхакIуэщ ШэджыхьэщIэ Хьэмыщэ. «ЛIыпIэ иуващ» жыхуаIэ ныбжьым нэсауэ литературэм хыхьами, тхэным псынщIэу IэкIуэлъакIуэ хуэхъуат, анэдэлъхубзэр фIы дыдэу зэрищIэм, абы и дахагъэр, и къулеягъэр къызэригъэсэбэпыфым къыхэкIыу, зэман мащIэм къриубыдэу и Iэдакъэм къыщIэкIащ цIыхухэм ягу къина тхыгъэхэр. Апхуэдэхэщ «Уи пщэдджыжь фIыуэ, Тэрч», «Дыщэм ефIэкIыу», «Дыщэр дыщэпс хуэныкъуэкъым», «Мазизэ», «Гум псори къонэ», «Тэрч щыхьэтщ», «ЛъыщIэж» тхылъхэр, нэгъуэщIхэри.
Зи гуащIэмрэ лэжьыгъэмрэ ящымыгъупщэ тхакIуэм теухуа тхыгъэ зыубгъуа ди газетым и къыкIэлъыкIуэ къыдэкIыгъуэхэм ящыщ зым тетынущ.
